Wildtuin waarsku teen malariaArgieffoto. Foto: Pixabay. Die Krugerwildtuin het gaste gewaarsku om voorsorgmaatreëls te tref teen malaria voor hulle die park besoek. William Mabasa, woordvoerder van SANParke, het gesê die park is in ŉ malariagebied geleë, hoewel dit as ŉ lae-risiko-gebied beskou word. “Ons het al swaar reën gehad vanjaar en daar lê oral poele water. Ons ondervind dus tans ŉ paar malariagevalle, veral in die noordelike dele van die park,” het Mabasa gesê. “Dit blyk dat malaria op die randjie van ŉ uitbreking is alhoewel dit amper winter is, met sommige van die land se provinsies wat honderde gevalle aanmeld. Daarom waarsku ons gaste om voorsorgmaatreëls te tref in oorleg met hul dokters omdat die wildtuin bekend is as een van die malaria-endemiese gebiede in Suid-Afrika,” het Mabasa gesê. Mabasa het gesê deur muskietweerder op die vel te gebruik, gaas voor vensters en deure toe te hou en die binnekant van die blyplek met afweerder te spuit kan die risiko vir malaria aansienlik verminder word. Mabasa het ook gesê dat alhoewel malaria-seisoen gewoonlik van Oktober tot April is, dit hierdie jaar ’n bietjie anders is. “Ons het mediese dokters aan diens in Skukuza, die KNP se hoofkamp, en die publiek is enige tyd welkom om hulle telefonies te raadpleeg by 013 735 5638 voordat hul die wildtuin besoek.”